ddrg/super_eurlex huggingface dataset:
KIRJALLINEN KYSYMYS P-1848/99

esittäjä(t): Carlos Carnero González (PSE) komissiolle

(11. lokakuuta 1999)

Aihe: Päiväntasaajan Guinean hallituksen pidättämät opposition edustajat

Päiväntasaajan Guinean viranomaiset pidättivät mielivaltaisesti 9. syyskuuta 1999 CPDS-puolueen (Sosialistisen internationaalin jäsenpuolue Convergencia para la Democracia Social) puoluejohtajan Plácido Micón, joka joutui olemaan vankilassa lähes viikon. Micó valittiin kansanedustajaksi tämän vuoden maaliskuun 7. päivänä järjestetyissä yleisvaaleissa, mutta hän ei kuitenkaan ottanut tointa vastaan protestina sille, että äänestystä ei järjestetty demokraattisesti. Kyseessä on jälleen, ja tällä kertaa erityisen vakava, esimerkki siitä, että Malabon hallitus ei täytä kansainväliselle yhteisölle ja Euroopan komission puheenjohtajalle antamiaan lupauksiaan demokratisoitumisesta.

Mihin vastatoimiin komissio aikoo ryhtyä pidätysten johdosta ja mitä toimia se suunnittelee käynnistävänsä, jotta presidentti Teodoro Obiangilta vaadittaisiin ihmisoikeuksien noudattamista ja demokratian pikaista vakiinnuttamista tässä Lomén yleissopimuksen allekirjoittaneessa maassa?

Poul Nielsonin komission puolesta antama vastaus

(12. marraskuuta 1999)

Komissio on tietoinen demokratisoitumisprosessiin Päiväntasaajan Guineassa liittyvistä ongelmista, erityisesti opposition perusvapauksiin kohdistuvista vaikeuksista. Komissio on vedonnut yhdessä paikalla olevien jäsenvaltioiden (Espanjan ja Ranskan) kanssa CPDS-puolueen (Convergencia para la Democracia Social) puoluejohtajan ja Päiväntasaajan Guinean oppositiojohtajan Plácido Micón pidättämistä koskevassa asiassa kansallisiin viranomaisiin, jotta nämä selvittäisivät Plácido Micón pidättämiseen johtaneet syyt. Plácido Micó päästettiin ehdonalaiseen vapauteen 16. syyskuuta 1999. Komissio seuraa edelleen tarkasti tilanteen kehitystä maassa ja jatkaa vuoropuhelua maan viranomaisten kanssa orastavan demokratian edistämiseksi ja vakiinnuttamiseksi.

Tässä suhteessa komissio tutkii mahdollisuutta tukea käynnissä olevaa demokratisoitumisprosessia kannustavilla toimilla, joihin kuuluu muun muassa tuki vuoden 2000 alussa järjestettäville kunnallisvaaleille siltä osin kuin vaalit täyttävät riittävän avoimuuden ja oikeudenmukaisuuden vaatimukset, sekä laatimalla yleisohjelman, josta tuetaan demokratian vakiinnuttamista, ihmisoikeustilanteen parantamista ja oikeusvaltion rakentamista Päiväntasaajan Guineassa.
KIRJALLINEN KYSYMYS P-1600/99 esittäjä(t): Marco Cappato (TDI) komissiolle. Armenian tasavallan entisen opetusministerin Ashot Bleyanin pidätysolosuhteet.



Virallinen lehti nro 170 E , 20/06/2000 s. 0047 - 0048



KIRJALLINEN KYSYMYS P-1600/99 esittäjä(t): Marco Cappato (TDI) komissiolle (7. syyskuuta 1999) Aihe: Armenian tasavallan entisen opetusministerin Ashot Bleyanin pidätysolosuhteet Armenian tasavallan entistä opetusministeriä Ashot Bleyania, joka on ollut useita kuukausia pidätettynä, on hänen asianajajansa sekä lehdistön tietojen mukaan pahoinpidelty vankilassa ja hänet on sijoitettu kuritusselliin. Mitä tietoja komissiolla on Ashot Bleyanin tapauksesta ja erityisesti häntä koskevien syytösten pääkohdista, rikosoikeudellisen menettelyn sääntöjen noudattamisesta, pidätysolosuhteista ja hänen tämänhetkisestä terveydentilastaan? Yleisemmällä tasolla: mitä toimia komissio on toteuttanut tai aikoo toteuttaa varmistaakseen, että Ashot Bleyan nauttii jokaisen syytetyn oikeudesta puolustautua sekä korrektista kohtelusta ja että hänen kohtelussaan otetaan huomioon jokaisen pidätetyn oikeuksia koskevat takuut? Chris Pattenin komission puolesta antama vastaus (4. lokakuuta 1999) Komissio on seurannut entisen opetusministerin Ashot Bleyanin pidätystä ja oikeudenkäyntiä, jonka Armenian viranomaiset ovat panneet vireille. Häntä vastaan on nostettu sekä siviili- että rikosoikeudellisia syytteitä, muun muassa kavalluksesta. Komissio on huolissaan tiedoista, joiden mukaan Bleyania on hänen pidätettynä olleessaan pahoinpidelty siten, että hänen terveydentilansa on olennaisesti heikentynyt. Komissio on pyytänyt Armenian viranomaisia antamaan pikaisesti selvityksen näistä väitteistä. Armenian kanssa tehty kumppanuus- ja yhteistyösopimus, joka tuli voimaan vuoden 1999 kesäkuussa, luo perustan ihmisoikeuskysymyksiä koskevalle keskustelulle. Ihmisoikeudet ovat 12. lokakuuta 1999 pidettävän yhteistyöneuvoston kokouksen esityslistalla, ja niistä on tarkoitus keskustella. Avustaakseen Armeniaa oikeusvaltioperiaatteen toteuttamisessa ja kumppanuus- ja yhteistyösopimuksen mukaisten ihmisoikeusvelvoitteiden täyttämisessä sekä tukeakseen maan pääsyä Euroopan neuvoston jäseneksi komissio käynnistää parhaillaan miljoonan euron ohjelmaa Armenian oikeuslaitoksen henkilöstön kouluttamiseksi. Lisäksi komissio on osoittanut varoja ohjelmaan, joka toteutetaan yhdessä Euroopan neuvoston kanssa ja jolla on tarkoitus auttaa Armeniaa noudattamaan paremmin ihmisoikeuksien ja perusvapauksien suojaamiseksi tehtyä yleissopimusta.
KIRJALLINEN KYSYMYS P-1916/99 esittäjä(t): Wolfgang Kreissl-Dörfler (Verts/ALE) komissiolle. Mosambikissa toteutettavat EU:n kehitysapuohjelmat.



Virallinen lehti nro 170 E , 20/06/2000 s. 0123 - 0124



KIRJALLINEN KYSYMYS P-1916/99 esittäjä(t): Wolfgang Kreissl-Dörfler (Verts/ALE) komissiolle (14. lokakuuta 1999) Aihe: Mosambikissa toteutettavat EU:n kehitysapuohjelmat Voiko komissio kertoa, miksi Mosambikissa käynnissä olevat EU:n kehitysapuohjelmat keskeytettiin tämän vuoden alussa useiksi kuukausiksi, mikä vaaransi koko ohjelmat sekä diplomaattiset suhteet? Poul Nielsonin komission puolesta antama vastaus (9. marraskuuta 1999) Kysymyksen täytyy perustua väärinkäsitykseen. Komissio ei ole vuonna 1999, tai itse asiassa viime vuosina, tehnyt mitään päätöstä Mosambikin kehitysavun lopettamisesta tai muunlaisesta keskeyttämisestä. Tällä hetkellä kehitysapuohjelmien täytäntöönpano Mosambikissa edistyy suunnitelmien mukaisesti. Vuoden 1999 ensimmäisen puoliskon aikana komissio hyväksyi kaksi uutta ohjelmaa, joihin on varattu 25,8 miljoonaa euroa. Arvoisan parlamentin jäsenen mainitsemana ajanjaksona Mosambikin viranomaisten kanssa ei ole ollut mitään erityisiä ongelmia. Suhteet ovat päinvastoin parantuneet, ja Mosambikin viranomaiset ovat siten voineet erittäin suuressa määrin osallistua avustusohjelmien määrittelyyn, suunnitteluun ja täytäntöönpanoon. Lisäksi arvoisasta parlamentin jäsenestä lienee kiinnostavaa tietää, että yhteisö myöntää Mosambikille nykyään huomattavia määriä varoja. Niinpä vuonna 1998 maksut olivat 91 miljoonaa euroa, kun taas tämänhetkiset ennakkoarviot vuosille 1999 ja 2000 ovat 132 ja 127 miljoonaa euroa.
KIRJALLINEN KYSYMYS P-2191/99 esittäjä(t): Jorge Hernández Mollar (PPE-DE) komissiolle. Alkoholin käyttö lentokoneissa.



Virallinen lehti nro 170 E , 20/06/2000 s. 0150 - 0150



KIRJALLINEN KYSYMYS P-2191/99 esittäjä(t): Jorge Hernández Mollar (PPE-DE) komissiolle (19. marraskuuta 1999) Aihe: Alkoholin käyttö lentokoneissa Eräissä EU-maissa liiallisesta alkoholinkäytöstä aiheutuu melko säännöllisesti järjestyshäiriöitä lentokoneissa. Nämä tilanteet voivat vaarantaa koko lennon turvallisuuden. Onko komissio tietoinen tällaisista tapauksista? Aikooko komissio puuttua alkoholin käyttöön lentokoneissa? Loyola de Palacion komission puolesta antama vastaus (1. joulukuuta 1999) Komissio on tietoinen turvallisuusongelmista, jotka johtuvat liiallisesta alkoholinkäytöstä lentokoneissa. Komissio tarkastelee paraikaa yhteistyössä sidosryhmien ja kansallisten viranomaisten kanssa toimenpiteitä, joilla tähän suhteellisen viimeaikaiseen kehitykseen voitaisiin puuttua. Mahdollisina toimenpiteinä voidaan ensiksikin edistää sitä, että matkustamohenkilöstön määrää lisätään ja heidän koulutustaan mukautetaan. Matkustamohenkilöstö vastaa lentokapteenin alaisuudessa koneen matkustamon turvallisuudesta. Tästä syystä heidän käyttöönsä on tärkeää antaa sopivia keinoja reagoida aggressiiviseen käyttäytymiseen matkustamossa. Lentoyhtiöille voitaisiin myös antaa suosituksia (erityisesti pitkillä) lennoilla tarjoiltavan alkoholin määristä. Komissio aikoo pohtia ongelmaa ja esittää siihen mahdollisia ratkaisuja matkustajien suojelua koskevassa tiedonannossa, jonka se aikoo julkaista kuultuaan laajalti sidosryhmiä.
Virallinen lehti nro C 370 , 21/12/1999 s. 0147



KIRJALLINEN KYSYMYS E-0970/99 esittäjä(t): Concepció Ferrer (PPE) komissiolle (15. huhtikuuta 1999) Aihe: Ohjelma eurooppalaisten tuotteiden kaupan edistämiseksi Japanin markkinoilla Komissio on antanut neuvostolle ehdotuksen asetukseksi erityisen toimenpideohjelman toteuttamisesta Euroopan unionista peräisin olevien tavaroiden ja rajat ylittävien palveluiden markkinoillepääsyn parantamiseksi Japanissa (KOM(98) 722 lopullinen). Ottaen huomioon, että parlamentti on hyväksynyt päätöslauselman, jossa se ilmoittaa tukevansa asetusta, johon sisällytettäisiin yhteisön toimet yritysten kolmansiin maihin tapahtuvan viennin edistämiseksi, erityisesti tekstiilialalla, aikooko komissio ottaa parlamentin vaatimuksen huomioon ja laajentaa asetuksen kattamaan muita kolmansia maita? Komission jäsenen Sir Leon Brittaninkomission puolesta antama vastaus (7. toukokuuta 1999) Neuvosto tunnusti 29. toukokuuta 1995 tekemissään päätelmissä yhteisön yritysten Japanin markkinoille pääsyn ilmeiset ja erityiset ongelmat ja oli sitä mieltä, että Japanin markkinoille pääsyn parantaminen olisi asetettava etusijalle. Nykyinen komission ehdotus neuvoston asetukseksi erityisen komission toimenpideohjelman toteuttamisesta Euroopan unionista peräisin olevien tavaroiden ja rajat ylittävien palveluiden markkinoillepääsyn parantamiseksi Japanissa(1) perustuu näihin päätelmiin. Asetus muodostaa oikeudellisen perustan tälle ohjelmalle ja varmistaa sen jatkumisen vuoden 2001 loppuun. Asetusta ei ole tarkoitus laajentaa koskemaan muita maita kuin Japania. Portti Japaniin -vienninedistämiskampanja on toinen komission tärkeimmistä toimista (toinen on Japanissa järjestettävä johtajakoulutusohjelma). Kun tämä kampanja aloitettiin vuonna 1997, komissio päätti yhdessä jäsenvaltioiden kanssa kampanjan tavoitealoista. Tekstiiliala ei kuulunut niihin. (1) KOM(98) 722 lopullinen.
Virallinen lehti nro C 341 , 29/11/1999 s. 0044



KIRJALLINEN KYSYMYS E-0067/99 esittäjä(t): Esko Seppänen (GUE/NGL) komissiolle (27. tammikuuta 1999) Aihe: EU:n työaikadirektiivi EU on Suomessa esitetyn kannan mukaan säätänyt työaikaa koskevan direktiivin, jossa yli 10 tunnin yhtämittainen työaika sallitaan hälytysajoneuvojen kuljettajille. Koska on ilmeistä, että näiden ajoneuvojen kuljettajat on tässä jätetty työsuojelumääräyksen ulkopuolelle, kysyn, onko komissio aikeissa valmistella määräyksiä, joiden avulla myös tätä työntekijäryhmää suojeltaisiin liialliselta yhtämittaiselta rasitukselta? Komission jäsenen Neil Kinnockinkomission puolesta antama vastaus (9. huhtikuuta 1999) Marraskuun 23 päivänä 1993(1) annetussa neuvoston direktiivissä 93/104/EY säädetään työajan järjestämisessä noudatettavista turvallisuutta ja terveyttä koskevista vähimmäisvaatimuksista. Direktiiviä sovelletaan hälytysajoneuvojen, kuten palontorjunta- ja sairaankuljetusajoneuvojen, työntekijöihin siinä määrin, kun heidän työnsä erityispiirteet eivät väistämättä ole ristiriidassa lainsäädännön kanssa. Direktiivin 6 artiklassa säädetään, että keskimääräinen työaika jokaisena seitsemän päivän jaksona, ylityö mukaan luettuna, saa olla enintään 48 tuntia. Direktiivin 3 artiklassa säädetään, että yhtäjaksoisen päivittäisen lepoajan on oltava vähintään 11 tuntia. Direktiivin mukaan on siten mahdollista työskennellä yli 10 tuntia päivässä, mikäli viikoittainen keskimääräinen kokonaistyöaika jää alle 48 tunnin. Direktiivin 4 artiklan mukaan jokaisella työntekijällä, jonka työpäivä on pidempi kuin kuusi tuntia, on oikeus pitää lepotauko. Direktiivin 17 artiklan 2 kohdan 1 alakohdan c alakohdan iii alakohta sallii lisäjoustavuutta, koska sen mukaan vähimmäisvaatimuksista voidaan poiketa, jos kyseessä on sairaankuljetus-, palosuojelu- tai väestönsuojelu. Poikkeukset voidaan määritellä kansallisilla laeilla, asetuksilla tai hallinnollisilla määräyksillä tai työehtosopimuksilla taikka työmarkkinaosapuolten välisillä sopimuksilla edellyttäen, että kyseisille työntekijöille annetaan vastaavanlaiset korvaavat lepoajat. Direktiivi sallii siis joustavuuden sillä edellytyksellä, että noudatetaan sosiaalisen suojelun yleisiä periaatteita. (1) EYVL L 307, 13.12.1993.
Virallinen lehti nro C 341 , 29/11/1999 s. 0107



KIRJALLINEN KYSYMYS E-0394/99 esittäjä(t): Alexandros Alavanos (GUE/NGL) komissiolle (1. maaliskuuta 1999) Aihe: Sitrushedelmien viljelyn rakenneuudistusohjelmiin kuuluvien toimien rahoittaminen kolmannesta yhteisön tukikehyksestä Sitrushedelmien tuotanto on joutunut vaikeiden ongelmien eteen Kreikassa sekä EU:n politiikan vuoksi (GATT-sopimukset, suosituimmuuskohtelusta tehdyt sopimukset kolmansien maiden kanssa) että kansainvälisen tilanteen vuoksi. Näiden ongelmien ratkaisemiseksi alalla on toteutettava rakenneuudistus, mutta myös jalostusteollisuutta on tuettava, jotta se nykyaikaistettaisiin ja se suuntautuisi myös muuhun toimintaan kuten tuoremehujen tuotantoon ja standardisointiin. Komissiolta kysytään: 1. Voidaanko sitrushedelmien tuotannon ja siihen liittyvän jalostusteollisuuden rakenneuudistustoimet ottaa mukaan rakennerahastoista rahoitettaviin toimintaohjelmiin? 2. Mitä komissio aikoo tehdä, jotta tällaiset toimet sisällytettäisiin kolmanteen yhteisön tukikehykseen? Komission jäsenen Franz Fischlerinkomission puolesta antama vastaus (31. maaliskuuta 1999) 1. Tämä on mahdollista, mutta koska rakennerahastojen nykyinen ohjelmakausi on jo pitkällä, yhteisön vuosien 1994-1999 tukikehyksen puitteissa ei ole riittävästi määrärahoja eikä aikaa aloittaa uusia rakennetoimia sitrushedelmäalalla. 2. Jäsenvaltioiden viranomaisten tehtävänä on määritellä toimintalinjansa ja sisällyttää ne ehdotuksiinsa alueellisista suunnitelmista ja toimenpideohjelmista. Komissio tutkii ne kolmannesta ohjelmakaudesta (2000-2006) annettavien säännösten mukaisesti.
Virallinen lehti nro C 320 , 06/11/1999 s. 0131



KIRJALLINEN KYSYMYS E-0219/99 esittäjä(t): María Sornosa Martínez (PSE) komissiolle (12. helmikuuta 1999) Aihe: Vanhempiin henkilöihin kohdistuneet petokset euron käyttöönoton yhteydessä Euron käyttöönotto on aiheuttanut harmia tietylle väestönosalle, jolla ei ole tarpeeksi tietoa yhtenäisvaluutan käyttöön siirtymisestä. Esimerkiksi Barcelonan kaupungissa ja sitä ympäröivällä teollisuusalueella on esiintynyt useita tapauksia, joissa pankkivirkailijoiksi tekeytyneet henkilöt ovat petkuttaneet eläkeläisiä. Nämä petkuttajat ovat tarjoutuneet vaihtamaan vanhusten säästämiä pesetoja uusiin euroseteleihin, joita ei ole edes olemassa. Vuoden 1997 lopulla hyväksytyssä päätöslauselmassa (A4-0415/97)(1) Euroopan parlamentti kehotti komissiota kiinnittämään erityistä huomiota siihen, ettei esimerkiksi vanhuksille suunnatun tiedottamisen saanut olla pelkästään mainostyyppistä kampanjointia, vaan sen oli katettava ne useimmin toistuvat talouselämän alueet, joiden kanssa nämä petosten ja väärinkäytösten uhreiksi helpoimmin joutuvat ryhmät joutuvat tekemisiin rahaa käyttäessään. Tässä samassa päätöslauselmassa Euroopan parlamentti katsoi, että EU:n tasolla oli saatava aikaan lisää kuluttajansuojatoimia. Onko komissio toteuttanut toimenpiteitä petoksille ja väärinkäytöksille alttiiden henkilöiden varoittamiseksi euron käyttöönoton yhteydessä mahdollisesti esiintyvistä vaaroista? Onko komissio suunnitellut erityisesti tietyille väestönosille, kuten ikääntyneille suunnattuja tiedotuskampanjoita? Mitä muita edellä mainitun Euroopan parlamentin päätöslauselman suositusten mukaisia yhteisönlaajuisia kuluttajansuojatoimia komissio aikoo toteuttaa? (1) EYVL C 34, 2.2.1998, s. 38.
KIRJALLINEN KYSYMYS E-0990/99

esittäjä(t): Anita Pollack (PSE) komissiolle

(15. huhtikuuta 1999)

Aihe: Villien lintujen tuonti ulkomailta

Vuodelta 1991 peräisin olevassa Jacksonin mietinnössä (A3-0212/91) vaadittiin villien lintujen tuonnin kieltämistä. Monet lajit, erityisesti trooppiset lintulajit, käyvät yhä harvinaisemmiksi. Siksi ollaan yhä vahvemmin sitä mieltä, että villieläimiin ja -kasveihin kuuluvien yksilöiden omistamista ja niillä käytävää kauppaa koskevan asetuksen määräykset eivät riitä pysäyttämään tätä julmaa kauppaa.

Mitä lisätoimia komissio ehdottaa?

Komission jäsenen Ritt Bjerregaardinkomission puolesta antama vastaus

(6. toukokuuta 1999)

Luonnonvaraisten eläinten ja kasvien suojelusta niiden kauppaa sääntelemällä 9. joulukuuta 1996 annetussa neuvoston asetuksessa (EY) 338/97 ja luonnonvaraisten eläinten ja kasvien suojelemisesta niiden kauppaa sääntelemällä annetun neuvoston asetuksen (EY) 338/97(1) soveltamista koskevista yksityiskohtaisista säännöistä 26. toukokuuta 1997 annetussa neuvoston asetuksessa (EY) 939/97 annetaan kaikki tarpeelliset säännökset luonnonvaraisten eläinten ja kasvien kaupasta ja kuljettamisesta, tuontirajoitukset mukaan luettuina. Mainittujen asetusten säännökset ovat tulosta komission, neuvoston ja Euroopan parlamentin yksityiskohtaisista keskusteluista, ja niiden tarkoituksena on parantaa niiden soveltamisalaan kuuluvien lajien - muidenkin kuin lintulajien - suojelua.

Komission tavoitteena on panna mainitut asetukset kaikilta osin ja asianmukaisesti täytäntöön yhteisössä ja käydä vuoropuhelua myös kehitysmaiden kanssa kyseisten lajien suojelemisesta.

(1) EYVL L 61, 3.3.1997.EYVL L 140, 30.5.1997.
Virallinen lehti nro C 348 , 03/12/1999 s. 0105



KIRJALLINEN KYSYMYS E-0613/99 esittäjä(t): Patricia McKenna (V) komissiolle (12. maaliskuuta 1999) Aihe: Tiibetinantiloopin sukupuuttoon kuoleminen ja turkiskauppa Koska tiibetinantilooppi saattaa kuolla sukupuuttoon, se on yksi niistä lajeista, joiden kauppa on ankarasti kielletty vuoden 1979 CITES-sopimuksen myötä. Tästä kiellosta huolimatta eläimen turkki (jota kutsutaan nimellä shatoosh) tuli erittäin suosituksi 1980-luvulla ja sitä on Friends of Nature -ympäristöjärjestön tietojen mukaan myynnissä useilla markkinoilla joka puolella Euroopan unionia, Lontoo mukaan luettuna. Kun tämä tilanne otetaan huomioon, ja kun tiedetään, että Britannian pääministeri Tony Blair on luvannut ottaa asian esille aiheellisten Britannian ja EU:n viranomaisten kanssa, mihin toimiin komissio on ryhtynyt tämän CITES-kieltoa rikkovan kaupankäynnin lopettamiseksi? Komission jäsenen Ritt Bjerregaardinkomission puolesta antama vastaus (26. huhtikuuta 1999) Luonnonvaraisen eläimistön ja kasviston uhanalaisten lajien kansainvälistä kauppaa koskevaa yleissopimusta (CITES) sovelletaan kaikilta osiltaan yhteisössä neuvoston asetuksella (EY) 338/97(1) ja komission asetuksella (EY) 939/97(2). Tiibetinantiloopin karvaa sisältäviä saaleja on tosiaan myyty Euroopassa siitä huolimatta, että niiden tuonti ja myynti on ankarasti kielletty edellä mainittujen asetusten nojalla. Komission tietojen mukaan ongelma ei ole esiintynyt viime aikoina, mutta se ottaa asian esille edellä mainitulla neuvoston asetuksella perustetussa luonnonvaraista eläimistöä ja kasvistoa käsittelevässä komiteassa. Lisäksi komissio kehottaa jäsenvaltioita ryhtymään tarpeellisiin toimenpiteisiin, jotta tällaista kauppaa ei käytäisi. (1) EYVL L 61, 3.3.1997. (2) EYVL L 140, 30.5.1997.
Virallinen lehti nro C 370 , 21/12/1999 s. 0106



KIRJALLINEN KYSYMYS E-0779/99 esittäjä(t): Cristiana Muscardini (NI) komissiolle (29. maaliskuuta 1999) Aihe: Yksityistäminen ja meijerialan monopolit Parmalat on äskettäin ostanut useita italialaisia meijerialan yrityksiä Polenghista Rooman keskusmeijeriin Centrale del latte di Roma ja aloittanut laajentumisen ulkomaille, erityisesti Brasiliaan. Nämä hankinnat ovat merkinneet yhtiön velkataakan kasvua ja aiheuttaneet tosiasiallisen monopolitilanteen meijerialalla. Voiko komissio, joka puuttui asianmukaisesti Centrale del latte di Roman ensimmäiseen myyntiin, joka silloin katsottiin valtiontueksi, ilmoittaa aikooko se nyt toimia asiassa estämällä yritysoston, joka synnyttää maitoalalle monopolin tai ainakin määräävässä asemassa olevan yhtiön, joka on kuluttajien etujen ja alan vapaan kilpailun periaatteen vastainen? Komission jäsenen Karel Van Miertinkomission puolesta antama vastaus (4. toukokuuta 1999) Komissiolla on sulautuma-asetuksen(1) mukaan yksinomainen toimivalta kaikissa yhteisön laajuisissa yrityskeskittymissä - sulautumissa, yrityskaupoissa ja täystoimisissa yhteisyrityksissä. Tällöin ne koskevat yrityksiä, joiden liikevaihto vastaa sulautuma-asetuksessa esitettyjä kynnysarvoja. Jäsenvaltiot voivat soveltaa omaa sulautumalainsäädäntöään yrityksiin, joiden liikevaihto on näitä arvoja alempi. Kaikista sulautuma-asetuksen kattamista yrityskeskittymistä on ilmoitettava komissiolle ennen niiden toteutumista. Komissio tutkii kaikki sille ilmoitetut yrityskeskittymät arvioidakseen, ovatko ne luomassa tai vahvistavatko ne määräävää asemaa, joka estää merkittävästi kilpailua yhteismarkkinoilla tai huomattavassa osassa niitä. Komissio tekee tutkimuksen tulosten pohjalta päätöksen yrityskeskittymien soveltuvuudesta tai soveltamattomuudesta yhteismarkkinoille. Komissio ei ole vielä saanut ilmoitusta arvoisan parlamentin jäsenen mainitsemasta Parmalatin yrityskaupasta. Kaupalla ei liene kuitenkaan yhteisön laajuista ulottuvuutta. Komissio onkin saanut tietoonsa, että Italian kilpailuviranomainen (Autorità Garante della Concorrenza e del Mercato) tutkii kyseisen yhtiön kauppoja. Kilpailuviranomainen on jo päättänyt Centrale Latte di Roman ostoa koskevan menettelyn, mutta Polenghia koskeva tutkinta on vielä kesken. Komissio kehottaa arvoisaa parlamentin jäsentä osoittamaan samanlaisen kysymyksen Italian kilpailuviranomaiselle. (1) Neuvoston asetus (ETY) 4064/89, annettu 21 päivänä joulukuuta 1989, EYVL L 395, 30.12.1989; oikaistu toisinto EYVL L 257, 21.9.1990; sellaisena kuin se on viimeksi muutettuna neuvoston asetuksella (EY) 1310/97, annettu 30 päivänä kesäkuuta 1997, yrityskeskittymien valvonnasta annetun neuvoston asetuksen (ETY) 4064/89 muuttamisesta, EYVL L 180, 9.7.1997; oikaistu: EYVL L 40, 13.2.1998.
Virallinen lehti nro C 348 , 03/12/1999 s. 0102



KIRJALLINEN KYSYMYS E-0567/99 esittäjä(t): Roberta Angelilli (NI) komissiolle (12. maaliskuuta 1999) Aihe: Rooman kunnallinen maidonjakelukeskus Olen esittänyt useita kysymyksiä Rooman kunnallisen maidonjakelukeskuksen yksityistämisen sääntöjenmukaisuudesta. Vastauksessaan kysymykseeni E-3408/97(1) komission jäsen Fischler viittasi valitukseen, joka koski julkisten varojen myöntämistä kyseisen keskuksen saneeraukseen. Voisiko komissio tähän liittyen kertoa, miten valitus on tällä välin edennyt ja mitä komissio aikoo asialle tehdä? Komission jäsenen Franz Fischlerinkomission puolesta antama vastaus (31. maaliskuuta 1999) Tuista, joita Rooman kaupunki on myöntänyt Centrale del Latte di Roman toimintaan ja yksityistämiseen, on aloitettu Euroopan yhteisön perustamissopimuksen 93 artiklan 2 kohdan mukainen menettely. Komissio toivoo voivansa tehdä lähiaikoina asiasta lopullisen päätöksen. (1) EYVL C 158, 25.5.1998, s. 103.